Dave Cockrum

David Emmett Cockrum (født 12. november 1943 i Pendleton i Oregon, død 26. november 2006 i Belton i Sør-Carolina) var en amerikansk tegneserietegner. Han er kjent som skaper av karakterene Nightcrawler, Storm og Colossus som alle er medlemmer av X-Men. Han er anerkjent som både kreativ og innovativ tegner av kostymer, og oppdaterte draktene til Legion of Super-Heroes. 

Han oppdaterte også draktene til X-Men (og flere av deres fiender) på 1970-tallet og tidlig 1980-tallet.

Tidlig liv 
Cockrum ble født 11. november 1943 i Pendleton, hovedstaden i Umatilla County i Oregon. Hans far var oberstløytnant i US Air Force og dette førte til at familien stadig flyttet til et nytt hjemsted. Cockrum leste tegneserier i en ung alder og en tidlig favoritt var Captain Marvel utgitt av Fawcett Comics. Andre som inspirerte i tidlig alder var Wally Wood, Gil Kane, Murphy Anderson og Joe Kubert. Senere også Jack Kirby og Will Eisner.

Karriere 
Mens han tjenestegjorde i Vietnamkrigen tegnet Cockrum for fanzineblader som Star-Studded Comic og Fantastic Fanzine.

Etter militæret fikk han jobb i selskapet Warren Publishing. Senere fikk han jobb som assistent for Murphy Anderson som da arbeidet som tusjer på blant annet Supermann- og Superboy-fortellinger hos DC Comics. Legion of Superheroes gikk på denne tiden som ekstrastripe i Superboy. Når tegnerjobben for Legion of Superheroes senere ble ledig søkte Cockrum på og fikk på denne jobben. Han tegnet serien fra og med Superboy nr 184 i 1972. Han skapte nytt design på draktene til heltene, et design som holdt seg til Keith Giffen på 1980-tallet gjorde en lignende omveltning på designet. Cockrum sluttet etterhvert hos DC Comics og begynte å jobbe for Marvel Comics.   

Hos Marvel ble Dave Cockrum involvert og sentral i lanseringen av en ny utgave av X-Men som debuterte i Giant-Size X-Men nr 1 sommeren 1975. Dette var et samarbeid med skribent Len Wein. Cockrum fortsatte å tegne serien fra og med Uncanny X-Men nr 94 helt til John Byrne tok over fra og med nr 108.  

Selv om han ikke var en fast tegner for serien Ms. Marvel stod han likevel bak det nye designet til tittelkarakteren i 1977. Da skiftet Ms. Marvel til svart kostyme i en historie skrevet av Chris Claremont.  

Cockrum giftet seg med Paty Cockrum 28. april 1978. Hun har selv arbeidet hos Marvel. I 1979 sluttet han hos Marvel Comics, men fortsatte med noe freelance-arbeid for forlaget. En god stund var Cockrum en av de viktigste tegnere av forsider og cover for Marvel, og han både tegnet og tusjet noe arbeid for DC Comics i samme periode. Eksempler på dette er noen utgaver av både Batman og Green Lantern på 1980-tallet.  

I 1983 skapte Cockrum tegneserien The Futurians som først debuterte i en grafisk roman og senere gikk som en tegneserie på tre nummer hos Lodestone Comics. Hele serien ble senere gitt ut i en samlet utgave av Aardwolf Publishing.  

I 1994 fikk Cockrum arbeid hos Claypool Comics.  

I sine senere år tegnet Cockrum stadig mindre og i 2004 ble han alvorlig syk etter komplikasjoner med lungebetennelse og diabetes. Han døde i sitt eget hjem i Belton i Sør-Carolina morgenen 26. november 2006

Referanser

Eksterne lenker 
 
 

Tegneserieskapere fra USA
Personer fra USA under Vietnamkrigen
Personer fra Umatilla County i Oregon